次韻鄂州吳少保南樓
作者：項安世
朝代：宋

paragraphs: 武昌城頭起高閣，下見二江爭一壑。
滔滔還作一江流，底用相遭苦相惡。
庾公當日此登臨，拊髀北風思遠略。
簷開歷歷漢陽樹，多少雄心入開拓。
暮年出手竟搶攘，千丈濤頭空寂寞。
何如乘月坐胡床，且共諸人跨鸞鶴。
平生枉恨王公弱，要是王公高一著。
古來經濟有包荒，憒憒故應强鑿鑿。
只今遺址向千年，又見神州□□索。
憑欄堪賞亦堪嗟，長使遊人望關洛。